text: Metre les vouloit desouz soi ;
   Car Grieu estoient lors sans roi,
   Et ert chascuns sires de lui,
   Et ne tenoient riens d'autrui.
   Faire leur vouloit desraison ;
   Tour quéroit, par fausse ochoison,
   Par quoi il fussent si sougi.
   S'en erent irié et marri
   Li Grieu, et moult s'en esmaioient;
   Car vers cel roi povoir n'avoient.
   Tant estoit riches et poissans,
   Malicieus et sorquerans
   À ceaus qui à lui marchissoient,
   Que tout si voisin le doutoient.
   Li Griiois forment honnorerent
   Cléomadès. Moult se penerent
   PageV01P264
   D'onnorer et lui et sa gent.
   À lui vinrent moult humblement
   Li plus grant seignour de la terre,
   Pour aïde et conseil requerre
   Encontre le roi de Caldée
   Qui lor terre a [toute] gastée 
   Et a envers aus guerre emprise
   Par sa mauvaise convoitise,
   Que il pas faire ne deüst
   Se il preudons et loiaus fust.
   "Jà nous a malement grevé; 
   Mais bien avons en proposé
   K'ains i laira chascuns la vie
   K'à no tans soit Grece asservie."
  